Non so presu et so ligadu

Non so presu et so ligadu,
tenzo sa vida et so mortu.
So ligadu et so isortu,
vivo allegru e affannadu.

Non so ligadu in persone
et puru patto sas penas,
non tenzo in manos cadenas
ma ligada est sa persone.
Continu in afflissione
et cumparzo sussegadu,
curro et non so in istadu
de mi poder liberare,
cando penso a m'iscappare
non so presu et so ligadu.

Sa vida chi so fattende
no est vida ma est morte,
vivo ma tormentu forte
ogn'istante isto passende,
vivo et so sempre morzende
senza nisciunu cunfortu,
cust'est su meu accunortu,
morzo et no ispiro mai.
Su tempus lu passo gai,
tenzo sa vida et so mortu.

Ite vida tribulada
custa chi so passend'eo!
Cando liberu mi creo
est sa persone ligada,
una cadena forzada
a suffrire so resortu,
ande a derettu o a tortu
continu so intrettesu;.
non so ligadu et so presu,
so ligadu et so isortu.

Cale pius mann'angustia
de custa chi eo passo!
Si mi diverto et m'ispasso
pro me non b'hat allegria,
cando mi paret chi sia
de sa pena sullevadu
tando pius so aggravadu
cun mazore sentimentu;
so tristu et mustro cuntentu,
vivo allegru e affannadu.